****

OPĆINA DONJI ANDRIJEVCI

PROGRAM POTPORA MLADIM OBITELJIMA

ZA RJEŠAVANJE STAMBENOG PITANJA NA PODRUČJU

OPĆINE DONJI ANDRIJEVCI

Donji Andrijevci, rujan 2025.

Temeljem članka 29. Statuta Općine Donji Andrijevci (''Službeni vjesnik Brodsko-posavske županije'', broj 8/21 i 17/22), Općinsko vijeće Općine Donji Andrijevci na svojoj 3. sjednici održanoj 18.9.2025. godine donosi

**PROGRAM**

**POTPORA MLADIM OBITELJIMA I MLADIM POLJOPRIVREDNICIMA ZA RJEŠAVANJE STAMBENOG PITANJA NA PODRUČJU**

**OPĆINE DONJI ANDRIJEVCI**

**1. UVOD**

Stanovanje je osobito važna ljudska potreba, a stambeni objekt je svakako velika materijalna vrijednost svakog domaćinstva. Rješavanje stambenih potreba ovisi o socijalno-gospodarskim uvjetima svake zajednice. Na području socijalne politike u fokusu zanimanja je socijalno stanovanje i intervencije koje jedinice lokalne i regionalne samouprave poduzimaju u rješavanju stambenih potreba svojih građana.

Općina Donji Andrijevci ovim Programom potpora mladim obiteljima za rješavanje stambenog pitanja na području općine Donji Andrijevci (u daljnjem tekstu: Program) namjerava pomoći svojem stanovništvu u rješavanju stambene problematike koja je i jedan od najvećih problema, posebice kada je riječ o mladim obiteljima, ali i radi sve većeg raseljavanja stanovnika u potrazi za boljim uvjetima života.

**2. STANOVNIŠTVO NA PODRUČJU OPĆINE DONJI ANDRIJEVCI**

***2.1. Opći podaci***

Prema popisu stanovništva iz 2011. godine općina je imala 3.709 stanovnika koji su živjeli u statistički promatrana četiri naselja.

Prema rezultatima popisa stanovništva iz 2021. godine razvidan je trend pada broja stanovništva u odnosu na popis stanovništva iz 2011. godine. Prema posljednjem popisu stanovništva iz 2021. godine na području općine živi 3.059 stanovnika.

Prosječna gustoća naseljenosti prostora općine 2021. godine iznosila je 54,1 stanovnika po 1 km². Prostor općine spada u prosječno naseljene prostore Brodsko-posavske županije jer je prosječna gustoća naseljenosti prostora županije 2021. godine iznosila 64,4 stanovnika po 1 km².

*Tablica 1. Opći podaci o općini Donji Andrijevci*

|  |  |
| --- | --- |
| Broj naselja | 4 |
| Broj stanovnika (Popis stanovništva iz 2021.) | 3.059 |
| Površina | 57 km2 |
| Gustoća naseljenosti | 54,1 stanovnika po 1 km2 |

*Izvor: Državni zavod za statistiku (www.dzs.hr)*

***2.2. Migracije stanovništva***

Prostorna pokretljivost stanovništva dosta je prisutna na ovom području. Prisutne su dnevne migracije stanovništva, kao dnevno kretanje radne snage od mjesta stalnog boravka do radnog mjesta, budući da veliki broj stanovnika dnevno odlazi na posao u industrijski razvijenije okolne gradove.

Međutim, sve veći problem ovog područja su emigracije mladih i obrazovanih osoba s područja općine Donji Andrijevci u gradove i u inozemstvo, koji odlaze najčešće zbog nemogućnosti pronalaska posla i zbog većih plaća, kvalitetnijih radnih mjesta i kvalitetnijeg života općenito.

*Tablica 2. Prikaz broja doseljenog i odseljenog stanovništva u općini Donji Andrijevci*

|  |  |  |  |  |  |
| --- | --- | --- | --- | --- | --- |
| Godina | Ukupno doseljeni | Ukupno odseljeni | Odseljeni u istu županiju | Odseljeni u drugu županiju | Odseljeni u inozemstvo |
| 2015. | 63 | 107 | 27 | 38 | 38 |
| 2016. | 52 | 125 | 35 | 33 | 56 |
| 2017. | 44 | 124 | 30 | 29 | 63 |
| 2018. | 68 | 123 | 22 | 31 | 66 |
| 2019. | 64 | 108 | 29 | 27 | 52 |
| 2020. | 60 | 103 | 43 | 31 | 25 |

*Izvor: Državni zavod za statistiku (www.dzs.hr)*

Po pokazateljima iz prethodnih tablica, kao što je pad broja stanovništva, područje općine Donji Andrijevci suočava se s depopulacijom stanovništva.

***2.3. Demografski program kroz prostorno planiranje u općini Donji Andrijevci***

Imajući u vidu navedene demografske podatke, kao i osnovni cilj i prioritet budućeg razvoja općine Donji Andrijevci nameće se zadržavanje postojećih i privlačenje novih stanovnika. No, za realizaciju tog cilja potrebno je omogućiti i izgradnju stambenog fonda kao i drugih javnih građevina koje prate opće potrebe stanovnika i stanovanje.

Razvoj naselja i količina površina za njihov nesmetani razvoj na prostoru Brodsko-posavske županije, pa tako i Donjih Andrijevaca, su vrlo povoljni. Ne postoje prostorna ograničenja koja bi usporavala ili ograničavala njihov razvoj jer je planskom dokumentacijom osigurano dovoljno prostora za smještaj i razvoj naselja.

**3. CILJ I KORISNICI PROGRAMA**

Ciljevi demografskog razvoja mogu se preciznije odrediti kao: obnavljanje naselja kroz poboljšanje društvene i komunalne infrastrukture; ublažavanje i ispravljanje negativnih demografskih tendencija osiguranjem prirodnog kretanja i migracijskih tokova; osiguranjem ravnomjernog razmještaja stanovništva u prostoru i poboljšanjem standarda življenja.

Demografski cilj treba realizirati zadržavanjem postojećeg i povratkom iseljenog, posebno mlađeg, stanovništva, poticanjem povećanja broja članova obitelji te istovremenim stvaranjem uvjeta školovanja i rada u mjestu stanovanja. Treba stimulirati ostanak mlađih osoba u radno-aktivnoj dobi te stvarati uvjete za imigracijska kretanja.

Korisnici mjera i olakšica iz ovog Programa su mlade obitelji i mladi poljoprivrednici.

Mladom obitelji u smislu ovog Programa smatra se podnositelj zahtjeva, njegov bračni/izvanbračni drug/partner i djeca, ukoliko ih imaju, pod uvjetom da barem jedan od bračnih/izvanbračnih drugova/partnera nije navršio više od 45 godina života prije nego je raspisan javni poziv i da rješavaju svoje stambeno pitanje po prvi put, odnosno da nemaju u vlasništvu kuću ili stan.

Mladi poljoprivrednici su osobe koje ne mogu biti starije od 40 godina u trenutku podnošenja zahtjeva te koji odnosno čiji bračni/izvanbračni/partner i njihova djeca u vlasništvu/suvlasništvu nemaju kuću ili stan, osim stana ili kuće koja je predmet ovog Programa, te su upisani u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja zahtjeva.

Mladom obitelji u smislu ovog Programa smatra se i jednoroditeljska obitelj koju čine dijete, odnosno djeca i jedan roditelj ili samohrani roditelj, pod uvjetima iz prethodnog stavka.

Mladom obitelji u smislu ovog Programa i sukladno odredbama Obiteljskog zakona smatra se i izvanbračna zajednica koju čine neudana žena i neoženjen muškarac i koja traje najmanje tri godine, a kraće ako je u njoj rođeno zajedničko dijete, pod uvjetima iz prethodnih stavaka.

Mladom obitelji u smislu ovog Programa i sukladno odredbama Zakona o životnom partnerstvu osoba istog spola smatra se i životno partnerstvo koje čine dvije osobe istog spola sklopljeno pred nadležnim tijelom te neformalno životno partnerstvo. Neformalno životno partnerstvo je zajednica obiteljskog života dviju osoba istog spola koje nisu sklopile životno partnerstvo pred nadležnim tijelom, ako zajednica traje najmanje tri godine i od početka je udovoljavala pretpostavkama propisanim za valjanost životnog partnerstva.

Za potrebe ovog Programa izrazi koji imaju rodno značenje odnose se jednako na muški i ženski rod.

**4. POTPORE ZA POTICANJE RJEŠAVANJA STAMBENOG PITANJA**

***4.1. Financiranje priključaka na komunalnu infrastrukturu***

Pod priključke na komunalnu infrastrukturu podrazumijeva se izvedba priključka građevine na infrastrukturu za opskrbu električnom energijom, opskrbu pitkom vodom, opskrbu plinom i priključka za odvodnju otpadnih i oborinskih voda.

Podnositelj prijave za potporu dužan je u svojoj dokumentaciji dostaviti ugovor i/ili račun ovisno o općim uvjetima pravnog subjekta koji će izvesti priključak radi spajanja na komunalnu infrastrukturu, za stambeni objekt koji je predmet prijave, te potvrdu o uplaćenom iznosu distributeru.

Potpora mladoj obitelji po ovoj mjeri, u kalendarskoj godini, odobrava se u visini 100 % prihvatljivih troškova priključaka na komunalnu infrastrukturu.

U prihvatljive troškove ulazi trošak pristojbe i drugih troškova koji se plaćaju distributeru, troškovi materijala za priključenje te trošak izvođenja radova.

Prije i nakon odobravanja zahtjeva, a u okviru ove potpore, Općina Donji Andrijevci ima pravo provjere i uvida na terenu, po ovlaštenoj osobi, svih kriterija o kojima ovisi odobravanje potpore.

***4.2. Povrat poreza na promet nekretnina***

Prihod od poreza na promet nekretnina pripada jedinici lokalne samouprave na području koje se nekretnina nalazi. Porez na promet nekretnina plaća se po stopi od 3 %.

Općina Donji Andrijevci izvršit će povrat poreza na nekretnine uplaćenog pri stjecanju vlasništva nekretnine na području općine korisniku u 100 %-tnom iznosu.

Podnositelj prijave za potporu dužan je u svojoj dokumentaciji dostaviti rješenje porezne uprave te potvrdu o uplaćenom iznosu.

**4.3. Potpora za kupnju, izgradnju ili rekonstrukciju objekta za stanovanje mladim poljoprivrednicima**

Ovom potporom želi se doprinijeti odluci mladih obitelji koje se bave poljoprivredom da ostanu živjeti u ruralnom području i proizvoditi hranu, te pružati usluge svog poljoprivrednog gospodarstva na području općine Donji Andrijevci sukladno Programu potpore za unaprjeđenje uvjeta stanovanja mladih poljoprivrednika za 2025. godinu Ministarstva poljoprivrede, šumarstva i ribarstva.

Potpora se dodjeljuje za kupnju, izgradnju ili rekonstrukciju objekta za stanovanje.

Rekonstrukcija građevine je izvedba građevinskih i drugih radova na postojećoj građevini kojima se utječe na ispunjavanje temeljnih zahtjeva za tu građevinu odnosno izvedba građevinskih i drugih radova na ruševini postojeće građevine u svrhu njezine obnove.

Prihvatljivi korisnici ove potpore su osobe koje zadovoljavaju sljedeće uvijete:

▪ upisani u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja zahtjeva

▪ nositelj poljoprivrednog gospodarstva nije stariji od 40 godina u godini podnošenja zahtjeva.

Potpora se dodjeljuje u iznosu od \_\_\_\_\_ EUR.

Korisnici ove mjere moraju početi stanovati u kupljenom, izgrađenom ili obnovljenom objektu u roku 2 godine od dana sklapanja ugovora o dodjeli bespovratnih sredstava.

Kao jamstvo za uredno ispunjenje gore navedenih uvjeta korisnik potpore je prije zaključivanja Ugovora o dodjeli potpore obvezan Jedinstvenom upravnom odjelu Općine Donji Andrijevci dostaviti solemniziranu bjanko zadužnicu na iznos odobrene potpore.

Korisniku potpore koji je dostavio bjanko zadužnicu kao instrument osiguranja neiskorištena bjanko zadužnica se vraća po proteku 10 godina od dana realiziranja subvencije.

Podnositelj zahtjeva neće se uzeti u razmatranje ako je već dobio sredstva za istu namjenu od strane Općine Donji Andrijevci.

Korisnik potpore dužan je omogućiti davatelju potpore kontrolu namjenskog utroška dobivene potpore, odnosno terenske kontrole za rekonstrukciju za mlade poljoprivrednike.

**5. POSTUPAK PODNOŠENJA PRIJAVA**

Javni poziv mladim obiteljima za dostavu prijava za korištenje potpora za pomoć pri rješavanju stambenog pitanja na području općine Donji Andrijevci objavljuje se, u pravilu, početkom godine i vrijedi do kraja tekuće godine ili do iskorištenja sredstava za tu proračunsku godinu te se i prijava može podnijeti tijekom tog razdoblja.

Javni poziv mora sadržavati potpore koje mlade obitelji mogu koristiti, popis dokumentacije koju moraju dostaviti za korištenje potpora, uvjete koje podnositelj mora zadovoljavati da bi bio korisnik potpora i sve ostale značajke potpora. Objavljuje se na web stranicama općine: www.donjiandrijevci.hr i na oglasnoj ploči Općine Donji Andrijevci.

Postupak objave Javnog poziva te postupak zaprimanja i pregleda prijava provodi Jedinstveni upravni odjel.

Povjerenstvo razmatra prijave te, ukoliko prijava udovoljava uvjetima Javnog poziva, predlaže općinskom načelniku donošenje Odluke o prihvatljivosti. O svakom zahtjevu Odlukom odlučuje općinski načelnik.

Ugovor o dodjeli potpore sklapa općinski načelnik i Korisnik potpora iz ovog Programa, odnosno podnositelj zahtjeva.

Prijave i zahtjevi za isplatu sredstava koji sadrže potpunu traženu dokumentaciju i udovoljavaju propisanim kriterijima, odobravaju se i isplaćuju sukladno ovom Programu.

Korisnik može koristiti mjere jednom u istoj proračunskoj godini, bilo obje mjere istovremeno ili zasebno.

Korisnik koji ostvari potpore za jednu ili obje mjere ne može nekretninu za koju je ostvario potporu otuđiti niti odjaviti prebivalište u roku od 10 godina računajući od godine u kojoj je ostvario potporu. Ako je isti korisnik dobio potpore za nekretninu u različitim godinama rok od 10 godina računa se za svaku potporu posebno.

Korisnik

**6. OSTALE ODREDBE**

Korisnicima potpora sredstva se mogu isplatiti ukoliko ne postoji dugovanje po bilo kojoj osnovi prema Općini Donji Andrijevci.

Ukoliko prijava nije potpuna, može se podnositelja prijave pozvati da u određenom roku dopuni prijavu, odnosno dostavi dokumente koji nedostaju. Ukoliko u danom roku podnositelj ne otkloni nedostatak, njegova prijava neće se uzimati u obzir.

Kao prihvatljiv trošak po ovom Programu priznaju se, uz ostale uvjete utvrđene ovim Programom, troškovi nastali nakon raspisivanja Javnog poziva, odnosno sklapanja Ugovora o dodjeli potpore, ako je primjenjivo.

**7. ZAKLJUČAK**

Ovim Programom nije moguće riješiti u cijelosti ukupnu problematiku demografskog stanja na području općine Donji Andrijevci, ali demografsko stanje u općini Donji Andrijevci ne sagledava se samo kao socijalni problem, već kao integralni dio ukupnog društvenog i gospodarskog razvoja s obzirom da se broj stanovnika te obrazovna i dobna struktura praktički odražava na razvoj svih gospodarskih i društvenih djelatnosti. Stoga je posebno naglašeno da se željeni demografski ciljevi ne mogu ostvarivati povremeno, već trebaju biti rezultat kontinuiranog planiranja, uz angažiranje konkretnih financijskih sredstava koja se osiguravaju u proračunu Općine Donji Andrijevci, ali i u državnom Proračunu.

**8. PRIMJENA**

Ovaj Program stupa na snagu prvog dana od dana objave u „Službenom vjesniku Brodsko-posavske županije“.

**OPĆINA DONJI ANDRIJEVCI**

**OPĆINSKO VIJEĆE**

**PREDSJEDNIIK**

**OPĆINSKOG VIJEĆA**

Marin Degmečić

KLASA: 551-01/24-03/1

URBROJ: 2178-4-24-1

Donji Andrijevci, 21.3.2024. godine

DOSTAVITI:

1. Službeni vjesnik Brodsko - posavske županije
2. Uredniku mrežnih stranica Općine Donji Andrijevci
3. Općinskom načelniku
4. Arhiva
5. Pismohrana